Φίλιππος Κουράντης

Ο ΦίλιπποςΣε άρθρα της εποχής αναφερόταν και ως Φίλιππας. Κουράντης (Πειραιάς, 1902 ή 1904 - Πειραιάς, 27 Οκτωβρίου 1952) ήταν Έλληνας διεθνής ποδοσφαιριστής, ο οποίος αγωνιζόταν ως αμυντικός. Γνωστός με το προσωνύμιο «Ψαλλίδας» ήταν μέλος της πρώτης μεγάλης ομάδας του Ολυμπιακού που αναδείχθηκε τη δεκαετία του 1930, με την οποία κατέκτησε τέσσερα πρωταθλήματα. Παράλληλα διετέλεσε αρχηγός της Εθνικής Ελλάδος.

Ποδοσφαιρική σταδιοδρομία
Σε συλλογικό επίπεδο
Γεννήθηκε το 1902 ή το 1904 στον Πειραιά και ξεκίνησε το ποδόσφαιρο το 1917, αγωνιζόμενος αρχικά σε διάφορες ομάδες της εποχής. Συγκεκριμένα, αναφέρονται οι Πειραϊκή Ένωσις, Πειραϊκός Σύνδεσμος, Α.Π.Σ. Πειραιά και Πειραϊκός Ποδοσφαιρικός Όμιλος, με τον τελευταίο να αποτελεί τον πρόδρομο του Εθνικού Πειραιώς. Ως ποδοσφαιριστής του Εθνικού κατάφερε να ξεχωρίσει με την παρουσία του στην αμυντική γραμμή.

Στις αρχές του 1928 εντάχθηκε στον Ολυμπιακό, όπου συνέθεσε μαζί με τον Χρυσαφόπουλο, για σειρά ετών, το βασικό κεντρικό αμυντικό δίδυμοΜακρίδης, Π.· Φουντουκίδης, Ε. (χ.χ.). σελ. 37.. Παράλληλα αποτέλεσε μέλος της πρώτης σημαντικής ομάδας των «ερυθρόλευκων», πανηγυρίζοντας την κατάκτηση των τεσσάρων πρώτων πρωταθλημάτων στην Ιστορία του συλλόγου (τις σεζόν 1931, 1933, 1934 και 1936). Αποχώρησε οριστικά από την ενεργό δράση το 1936Μακρίδης, Π.· Φουντουκίδης, Ε. (χ.χ.). σελ. 40., λόγω της προχωρημένης - για την εποχή - ηλικίας του, καθώς και μιας τιμωρίας που του επιβλήθηκε για συμμετοχή σε επεισόδια μεταξύ ποδοσφαιριστών σε αναμέτρηση των Μικτών Αθηνών και Πειραιώς.

Εθνική ομάδα
Ο Κουράντης κατέγραψε 12 επίσημες συμμετοχές με την Εθνική Ελλάδας. Το ντεμπούτο του πραγματοποιήθηκε στις 30 Ιουνίου του 1929 στην εντός έδρας φιλική αναμέτρηση εναντίον της Βουλγαρίας (1-1), ενώ η τελευταία του συμμετοχή σημειώθηκε στις 21 Ιουνίου του 1935 στη Σόφια, στην ήττα με 6-1 από τη Γιουγκοσλαβία για το Βαλκανικό Κύπελλο. Παράλληλα, διετέλεσε αρχηγός της Εθνικής σε συνολικά πέντε αγώνες.

 Χαρακτηριστικά παιχνιδιού 
Επρόκειτο για έναν σκληρό και δυναμικό οπισθοφύλακα, ο οποίος αναγνωρίζεται ως ο πρώτος ποδοσφαιριστής-σημείο αναφοράς της  αμυντικής γραμμής του Ολυμπιακού, καθώς και ένας από τους καλύτερους Έλληνες αμυντικούς της προπολεμικής περιόδου. Έμεινε γνωστός και ως «Ψαλλίδας», λόγω του τρόπου με τον οποίο απομάκρυνε την μπάλα.

 Ύστερα χρόνια 
Μετά το τέλος της ποδοσφαιρικής του καριέρας, διετέλεσε προπονητής σε διάφορες ομάδες μεταξύ των οποίων οι Πανασπροπυργιακός και Προοδευτική"ΟΙ ΠΡΟΠΟΝΗΤΑΙ ΤΩΝ ΕΛΛΗΝΙΚΩΝ ΟΜΑΔΩΝ ΠΑΛΑΙΟΙ ΔΙΑΣΗΜΟΙ ΠΑΙΚΤΑΙ", εφ. "ΑΘΛΗΤΙΣΜΟΣ", 09/10/1940. Επιπλέον ήταν υπάλληλος της Αγροτικής Τράπεζας. Σε ό,τι αφορά την προσωπική του ζωή, ήταν παντρεμένος και πατέρας δύο γιών.

Το 1952 προσβλήθηκε από καρκίνοΑχιλλέας Μαμάκης στο φύλλο εφημερίδας "Έθνος" της 13 Σεπτεμβρίου 1952, "Αθηναϊκά 24ωρα" και απεβίωσε στις 27 Οκτωβρίου του ιδίου έτους. Η κηδεία του πραγματοποιήθηκε στο Νέο Φάληρο, παρουσία ποδοσφαιριστών και παραγόντων του Ολυμπιακού και του Εθνικού, καθώς και εκπροσώπων της ΕΠΟ.

Τίτλοι
 Πρωταθλήματα Ελλάδος: 1931, 1933, 1934, 1936.
 Πρωταθλήματα Πειραιά: 1929, 1930, 1934

Παραπομπές

 Περαιτέρω ανάγνωση 
 Η Ιστορία του Ολυμπιακού , Έκδοση Γ.Χ. Αλεξανδρής , Αθήνα 1996
 Θρύλος πορεία μέσα στο χρόνο, Έκδοση Ηλιότριπο, Αθήνα 1997 ISBN 569-584-365-2
 Χρυσός Θρύλος Έκδοση Art Press,Εκδοτική Α.Ε. , Αθήνα 1997
 Εθνική Ελλάδος πορεία μέσα στο χρόνο , Εκδόσεις Παπαζήση Αθήνα 2001
 80 χρόνια 80 μορφές ,Β. Καρδάσης, Ελληνικά γράμματα ,ISBN 960-442-021-6

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικού Πειραιώς
Κατηγορία:Ποδοσφαιριστές Ολυμπιακού Πειραιώς
Κατηγορία:Αμυντικοί ποδοσφαιριστές
Κατηγορία:Προπονητές ποδοσφαίρου Προοδευτικής